Mārša Tomasone

Mārša Līza Tomasone Saiksa (; dzimusi ) ir britu un amerikāņu aktrise, kura plašāk pazīstama kā Diāna Berigana seriālā "Mahinatori", Nesa Holta seriālā "Lasvegasa" un Neomija Dorita seriālā "Pazudušie". Pazīstama arī ar savām lomām seriālos "Labais ārsts" un "NCIS: Losandželosa", kā arī filmās "Apsēstā māja" un "Tumšais bruņinieks" (2001).

 Dzīvesgājums 
Mārša Tomasone ir dzimusi Mostonas rajonā, Mančestrā, angļa Pītera Tomasona un jamaikietes Filisas Makrejas ģimenē. Mārša mācījās Svētās Trīsvienības pamatskolā Harpurhejas rajonā, bet vēlāk — meiteņu vidusskolā savā dzimtajā rajonā Mostonā. Pēc skolas absolvēšanas viņa studēja teātri, skatuves mākslu un mediju studijas Mančestras Universitātē, iegūstot arī bakalaura grādu angļu valodā.

Mārša Tomasone jau agrā bērnībā sāka interesēties par aktiermākslu, tāpēc 11 gadu vecumā māte viņu aizveda uz Oldhemas teātra darbnīcu, kas atrodas viņas reģionā. Tur viņa piedalījās izrādēs un darbojās līdz pat 17 gadu vecumam.

 Karjera 
Mārša Tomasone debitēja kā aktrise ar epizodisku lomu televīzijas seriālā Script 1993. gadā. Nākamajā gadā viņa parādījās nelielā lomā filmā Priest. 1998. gadā Mārša Tomasone ieguva divas galvenās lomas britu televīzijas seriālos Where the Heart Is un Playing Field, kuros viņa filmējās līdz 2000. gadam.

Drīz pēc tam Mārša Tomasone pārcēlās uz ASV, kur ieguva vienu no galvenajām lomām filmā "Tumšais bruņinieks", bet 2003. gadā aktrise atveidoja galveno lomu filmā "Apsēstā māja". Tajā pašā gadā aktrise ieguva savu pirmo nozīmīgo lomu amerikāņu televīzijā, piedaloties seriālā "Lasvegasa". Viņa filmējās seriālā divas sezonas līdz 2005. gadam. 2007. gadā Mārša Tomasone pievienojās seriāla "Pazudušie" trešās sezonas aktieru sastāvam. Pēc aktrises teiktā, viņa jau iepriekš bija pazīstama ar Dominiku Monahanu, vienu no seriāla galveno varoņu atveidotājiem, un bija arī seriāla fane, tāpēc ar lielu sajūsmu piekrita lomai. Tomasone norādīja, ka aktieriem tika sniegta ļoti ierobežota informācija par turpmāko sižeta attīstību, lai izvairītos no scenārija noplūdēm. Aktrise atveidoja atkārtotu Neomijas lomu trešās sezonas otrajā pusē, lai gan sākotnēji bija piedalījusies noklausīšanās Nikijas un Džūljetas lomām, kuras vēlāk atveidoja attiecīgi aktrises Kīle Sančesa un Elizabete Mičela. Māršas Tomasones varone gāja bojā ceturtās sezonas pirmajā sērijā, tomēr aktrise atkārtoja savu lomu vēl četrās sērijās, parādoties citu varoņu atmiņu uzplaiksnījumos.

2009. gadā Mārša Tomasone viesojās divās seriāla "Mahinatori" pirmās sezonas epizodēs, bet jau otrajā sezonā tika paaugstināta par galvenā aktieru sastāva dalībnieci, turpinot atveidot savu lomu līdz seriāla noslēgumam 2014. gadā. Filmēšanās laikā šajā seriālā viņa piedalījās arī citos televīzijas projektos, tostarp seriālos "Galvenā slimnīca" un Take It or Break It. Pēc seriāla beigām Mārša Tomasone turpināja atveidot atkārtotas lomas televīzijā. No 2017. līdz 2020. gadam viņa parādījās astoņās seriālā "NCIS: Losandželosa" epizodēs. No 2020. līdz 2023. gadam aktrise filmējās britu seriālā COBRA.
2022. gadā Mārša Tomasone pievienojās detektīvseriāla The Bay trešajai sezonai, kļūstot par jauno galveno varoni pēc iepriekšējās galvenās varones aiziešanas. 2025. gadā pēc piektās sezonas iznākšanas tika apstiprināta sestā sezona, kurā Tomasone turpinās atveidot savu lomu.

 Personīgā dzīve 
Kā norādījusi aktrise, viņai ir mājokļi gan Londonā, gan Losandželosā, un viņa pārvietojas starp abām pilsētām atkarībā no filmēšanas vajadzībām. 2009. gada aprīlī Mārša Tomasone apprecējās ar apgaismojuma tehniķi Kreigu Saiksu. Kāzas notika Malibu, Kalifornijā. 2013. gada jūnijā pārim piedzima meita Talula.

 Filmogrāfija 

 Lomas filmās 
GadsNosaukumsLoma1994Priestmedmāsa2001"Tumšais bruņinieks" (Black Knight)Viktorija2002"Glābējs" (Pure)Vikija2003"Apsēstā māja" (The Haunted Mansion)Sāra Evansa2003"Mana mazulīša tētis" (My Baby's Daddy)Brendija2005CaffeineReičela2006The TripperLinda

 Televīzija 
GadsNosaukumsLomaPiezīmes1993ScreenplayVendijasērija: Safe1998—1999Where the Heart IsŽakī Ričardsagalvenā loma; 20 sērijas1998—2000Playing the FieldŠerona "Šaca" Pīrsagalvenā loma; 19 sērijas2003—2005"Lasvegasa" (Las Vegas)Nesa Holtagalvenā loma; 47 sērijas2008LifeDžila Ābrahāmasērija: The Business of Miracles2007—2009"Pazudušie" (Lost)Neomija Dorita12 sērijas2009"Galvenā slimnīca" (General Hospital)Džiliana Kārlaila4 sērijas2009—2010Make It or Break ItMDžeja Mārtina6 sērijas20112 Broke GirlsCašandra2 sērijas2013—2014Men at WorkSelēna2 sērijas2009—2014"Mahinatori" (White Collar)Diāna Beriganagalvenā loma; 61 sērija2015Safe HouseKeitija4 sērijas2017"Nozieguma skelets" (Bones)Eimija Braienasērija: The Tutor in the Tussle2017—2018"Labais ārsts" (The Good Doctor)Izabela Barnsa3 sērijas2018"Jūras spēku komanda" (SEAL Team)Vanesa Raiena3 sērijas2019Better ThingsMera Kodisa4 sērijas2020"Makgaivers" (MacGyver)Šerila Vernerasērija: Tesla + Bell + Edison + Mac2017—2020"NCIS: Losandželosa"Nikola Dešampsa8 sērijas2021CastlevaniaGrēta; balss loma10 sērijas2021"Izmēklētājs Magnums" (Magnum P. I.)Eva4 sērijas2020—2023COBRAFransīna Bridžagalvenā loma; 17 sērijas2022—paslaikThe BayDžena Taunsendagalvenā loma

 Atsauces 

 Ārējās saites 

Kategorija:1976. gadā dzimušie
Kategorija:Lielajā Mančestrā dzimušie
Kategorija:Angļu kinoaktrises
Kategorija:Angļu televīzijas aktrises
Kategorija:Amerikāņu kinoaktrises
Kategorija:ASV televīzijas aktrises